**Informatīvais ziņojums „Valsts budžeta virssaistību iespējas Eiropas Savienības struktūrfondu un Kohēzijas fonda 2007.-2013.g. plānošanas perioda aktivitātēs”**

Saskaņā ar Ministru kabineta (MK) 2012.gada 13.marta protokollēmuma Nr.14, 26.§ 4.punktā Finanšu ministrijai (FM) doto uzdevumu un Koalīcijas partneru darba grupas par ES struktūrfondu un Kohēzijas fonda (ES fondi) jautājumiem (KDG) 2012.gada 23.aprīļa sēdē lemto, FM tika uzdots nekavējoties sagatavot un iesniegt izskatīšanai šī gada 8.maija Ministru kabineta sēdē informāciju par valsts budžeta virssaistību iespējām 2007.-2013.g. plānošanas perioda ES fondu aktivitātēs.

1. Iepriekšējais plānošanas periods

2004-2006.gada plānošanas periodā Latvija (LV) jau izmantoja iespēju uzņemties virssaistības ar mērķi saņemt no EK 100% pieejamo ES struktūrfondu finansējumu.

2006.gada 9.februārī un 18.decembrī MK apstiprināja rīkojumus par virssaistību uzņemšanos – Eiropas Lauksaimniecības virzības un garantiju fonda (ELVGF), Eiropas Reģionālās attīstības fonda (ERAF) un Zivsaimniecības vadības finansēšanas instrumenta (ZVFI) līdzfinansēto projektu īstenošanai ne vairāk kā par 12% pārsniedzot katra fonda ietvaros īstenoto pasākumu kopējo publiskā finansējuma apjomu, savukārt Eiropas Sociālā fonda (ESF) ietvaros – ne vairāk par 7%.

Faktiskā plānošanas perioda beigās pabeigto projektu summa bija 107,6% no kopējā ES struktūrfondu finansējuma, bet EK deklarēti atbilstoši veikti izdevumi par 105,0%[[1]](#footnote-1).

1. Citu ES dalībvalstu pieredze

Iepriekšējā plānošanas periodā virssaistības izmantoja arī lielākā daļa citu ES dalībvalstu (DV) (virssaistības neuzņēmās Somija, Igaunija, Dānija). Lielākā daļa DV izmanto virssaistību iespējas arī 2007-2013.gada plānošanas periodā, izņemot Igauniju un Dāniju. Tiek piemēroti dažādi sliekšņi un metodikas, bieži vien virssaistību lietderība tiek izvērtēta individuāli (katram projektam atsevišķi).

Abos plānošanas periodos aptuvenais virssaistību apmērs DV ir no 5% līdz 20% no ES fondu piešķīruma.

1. Esošā LV situācija 2007-2013.gada plānošanas periodā

Uzņemoties virssaistības jāņem vērā valdības pieņemtie lēmumi[[2]](#footnote-2) par papildus finansējuma nodrošināšu ceļu infrastruktūras sakārtošanai, jāievēro Latgales reģiona rīcības plānā 2012.-2013.gadam noteiktais, plānotie pasākumi EK iniciatīvas par jauniešu nodarbinātību ietvaros, kā arī iepriekšējā plānošanas perioda pieredze.

Šobrīd jau ir uzņemtas virssaistības 21,8 milj. LVL apmērā (~ 0,6% no kopējā ES fondu finansējuma) vairāku aktivitāšu ietvaros (vietējo nodarbinātības veicināšanas pasākumiem, jaunu produktu ieviešanai ražošanā atbalstam un augstas pievienotās vērtības investīciju projektiem).

Ņemot vērā, ka EK regulējums šobrīd neparedz elastību deklarētos izdevumus izlīdzināt katras darbības programmas prioritāšu līmenī, pastāv risks, kad kādā no prioritātēm ES fondu piešķīrums netiks apgūts pilnā apmērā, ja vien katrā no prioritātēm netiks uzņemtas virssaistības noteiktā apjomā.

2012.gada 27.martā MK sēdē tika apstiprināts ZM piedāvājums uzņemties virssaistības Eiropas Lauksaimniecības fonda lauku attīstībai un Eiropas Zivsaimniecības fonda pasākumu ietvaros, paredzot uzņemties virssaistības ~ 54 milj. LVL jeb ~20% apmērā no abu fondu programmu publiskā finansējuma apjoma.

1. FM kompleksais priekšlikums virssaistībām kopā visā 2007-2013.gada plānošanas periodā

Galvenie kritēriji virssaistību noteikšanai ir: Latgales reģiona rīcības plānā 2012.-2013.gadam noteiktie pasākumu ieviešana, EK iniciatīvas par jauniešu nodarbinātību ieviešana, MK pieņemtie lēmumi par papildus finansējuma nodrošināšu ceļu infrastruktūras sakārtošanai, ievērojams lauzto līgumu apjoms aktivitātes ietvaros.

Pēc KDG sēdes FM apzināja ministriju priekšlikumus virssaistībām un, izanalizējot tos atbilstoši noteiktajiem kritērijiem, secināja, ka esošais FM piedāvājums paredzētu iespēju atbildīgajām ministrijām uzņemties **papildus jau esošajām virssaistībām (21,8 milj. LVL) vēl ~234,4 milj. LVL** neskaitot pašvaldību līdzfinansējumu[[3]](#footnote-3)), **tādejādi paredzot kopējo visā periodā virssaistību apmēru 256,2 milj. LVL** apmērā jeb ~7,6% no kopā paredzētā publiskā finansējuma apjoma.

FM priekšlikumā lielākais virssaistību apjoms paredzēts nodarbinātības veicināšanas pasākumiem, profesionālās izglītības mācību aprīkojuma un infrastruktūras modernizācijai, transporta sistēmas attīstībai un daudzdzīvokļu māju siltināšanai, kā arī zinātnes un inovāciju atbalsta aktivitātēm.

Lielākais virssaistību apjoms plānots Izglītības un zinātnes ministrijas, Satiksmes ministrijas un Vides aizsardzības un reģionālās attīstības ministrijas pārziņā esošajās aktivitātēs (skat. grafiku Nr.1).

*Grafiks Nr.1 „ES fondu vadošās iestādes piedāvātais virssaistību apjoms ministriju dalījumā, milj. LVL”*

Izvērstu FM piedāvājumu aktivitāšu griezumā ar pamatojumu lūdzu skatīt pielikumā Nr.1, savukārt izziņu par ministriju priekšlikumiem virssaistībām – pielikumā Nr.2.

1. Finanšu plūsma un ietekme uz valsts budžetu

FM ir apzinājusi ministrijas, lūdzot norādīt laika periodu, kad tiek plānots slēgt papildus līgumus vai grozīt esošos par virssaistību uzņemšanos, kā arī kad tiek plānots veikt maksājumus ES fondu finansējuma saņēmējiem par šo virssaistību apmēru.

Visu iepriekšminēto virssaistību apjomu (256,2 milj. LVL) ministrijas paredz uzņemties līdz 2013.gada beigām, lielāko daļu no līgumu apjoma slēdzot 2012.gada beigās un 2013.gada vidū. Savukārt indikatīvi lielākais maksājumu apjoms ES fondu finansējuma saņēmējiem paredzēts 2013.gadā (~99,1 milj. LVL) un 2014.gadā (107,9 milj. LVL).

Grafiks Nr.2 „Plānoti līgumi un maksājumi FS par uzņemtajām virssaistībām dalījumā pa gadiem, milj. LVL”

Detālu informāciju lūdzu skatīt pielikumā Nr.3.

Pieņemot, ka lauztie līgumi nosedz uzņemtās virssaistības pilnā apmērā, tiek prognozēts, ka virssaistības neietekmēs plānotos valsts budžeta izdevumus, kā arī valsts budžeta bilanci 2013.-2015. gadā.

Savukārt, pieņemot, ka lauztie līgumi nosedz virssaistības 50% apmērā un pilnībā tiek apgūti 2013.-2015.gadā bāzes izdevumos plānotie izdevumi ārvalstu finanšu palīdzības apguvei, tad virssaistības varētu palielināt valsts budžeta izdevumus 2012.gadā par ~6,8 milj. LVL, 2013.gadā par ~48,0 milj. LVL, 2014. gadā par ~51,6 milj. LVL, 2015. gadā par ~21,8 milj. LVL, kas, savukārt, pasliktinātu valsts budžeta bilanci 2013. gadā par 0,3% no IKP, 2014. gadā par 0,3% no IKP un 2015. gadā par 0,1% no IKP.

Pieņemot pesimistiskāko scenāriju, ka šobrīd īstenošanā esošie un plānie projekti tiks īstenoti ļoti veiksmīgi un lauzto līgumu apjoms nosegs virssaistības tikai 20% apmērā, kā arī pilnībā tiek apgūti 2013.-2015.gadā bāzes izdevumos plānotie izdevumi ārvalstu finanšu palīdzības apguvei, tad virssaistības varētu palielināt valsts budžeta izdevumus 2012.-2015.gadā par ~ 205 milj. LVL, kas, savukārt, pasliktinātu valsts budžeta bilanci 2013. gadā par 0,5% no IKP, 2014. gadā par 0,5% no IKP un 2015. gadā par 0,2% no IKP.

1. Papildus nosacījumi virssaistību uzņemšanās gadījumā

FM ir sagatavojusi protokollēmuma projektu, kurā paredzēti papildus nosacījumi virssaistību uzņemšanās gadījumā, lai mazinātu riskus radīt papildus budžeta deficītu 2012-2015.gadam un virssaistības tiktu uzņemtas iepriekš paredzētajiem mērķiem. Protokollēmuma projektā ietvertie punkti paredz:

* Katrai ministrijai noteikt maksimāli iespējamo virssaistību apjomu, kā arī vairākām aktivitātēm noteikt nosacījumus par virssaistību uzņemšanos;
* Ministrijām nodrošināt, ka nodrošināt, ka virssaistības tiek uzņemas tikai tādā gadījumā, ja ES fonda projekta ietvaros atbalstāmās darbības tiks uzsāktas vai turpinātas ne vēlāk kā pirmajā ceturksnī un izdevumi projekta ietvaros tiks veikti pirmajā pusgadā pēc līguma noslēgšanas vai tā grozījumu veikšanas;
* Ja ES fonda prioritātes ietvaros kādā no aktivitātēm ir uzņemtas virssaistības un kādā šīs prioritātes projektā ir konstatēta neatbilstība vai tiek lauzts līgums, atbrīvotais finansējums neatbilstoši veikto izdevumu apmērā nevar tikt novirzīts citu ES fonda projektu īstenošanai;
* FM reizi ceturksnī izvērtēt uzņemto virssaistību apmēru un potenciālo ietekmi uz valsts budžeta deficītu 2013-2015.gadā un nepieciešamības gadījumā informēt Ministru kabinetu un lemt par virssaistību īstenošanas pārtraukšanu.

Latvijai ir būtiski lemt par virssaistību uzņemšanos ES fondu aktivitātēs, lai līdz minimumam mazinātu riskus neapgūt ES fondu apguvi pilnā apmērā. Ja lēmums par virssaistībām netiks pieņemts savlaicīgi, pastāv risks, tuvojoties plānošanas perioda beigām vairs neatliks pietiekami daudz laika, lai īstenotu jaunus ES fondu projektus citu nepabeigto projektu un lauzto līgumu apmērā, tādejādi no Eiropas Komisijas nebūs iespējams pieprasīt ES fondu atmaksas par visu Latvijai atvēlēto ES fondu piešķīrumu. Ņemot vērā, ka ES fondu projektu īstenošana vidēji ilgst 2 gadus, par virssaistību uzņemšanos nepieciešams lemt nekavējoties.

Finanšu ministrs A.Vilks

03.05.2012. 9:41

1 245

S.Albiņa

Finanšu ministrijas

Eiropas Savienības fondu uzraudzības departamenta

Uzņēmējdarbības un inovāciju uzraudzības nodaļas

vadītāja vietniece

67083808, Signe.Albina@fm.gov.lv

1. Līdz 2012.gada 31.martam no EK saņemti maksājumi 100% apmērā no EK piešķīruma LV ESF (268,5 milj. LVL) un ELVGF (61,3 milj. LVL) ietvaros, savukārt ERAF un ZVFI ietvaros saņemti 95% no pieejamā piešķīruma (255,1 milj. LVL un 16,2 milj. LVL). No EK vēl plānots saņemt maksājumus 14,3 milj. LVL apmērā. [↑](#footnote-ref-1)
2. 2010.gada 23.novembra MK sēdēs protokola Nr.67 1.§ [↑](#footnote-ref-2)
3. Lai īstenotu projektus par virssaistību apjomu ~ 64,6 milj. LVL apmērā tajās aktivitātēs, kurās kā finansējuma saņēmējs var pieteikties pašvaldība vai tās uzņēmums, papildus budžetā būtu jāparedz līdzekļi ~ 11,6 milj. LVL apmērā pašvaldību līdzfinansējuma nodrošināšanai (~ 15% no projektu attiecināmajām izmaksām). [↑](#footnote-ref-3)